钦定古今图书集成/明伦汇编/交谊典/第076卷 > 《别李用卿二首》前人
## 钦定古今图书集成/明伦汇编/交谊典/第076卷 > 《别李用卿二首》前人

行路涩于棘，单车望千山。歌君《归云曲》，清涕留馀潸。
六年河朔州，动辄得谤讪。惟君笃高谊，日来款柴关。
古交松柏心，今交桃李颜。古人去不返，古道挽不还。
相思一尊酒，幽恨寄山间。

城居日蛙黾，局促复局促。去作山中客，放浪谁检束。
溪光淡于冰，山骨净如玉。怀我同心人，团茅住深竹。
垂纶鲜可食，种秫酒亦足。石坛三万丈，醉眼天一粟。
安得万里风，相从两黄鹄。